CELEX: 32019D1597
Language: sk
Date: 2019-05-03 00:00:00
Title: Delegované rozhodnutie Komisie (EÚ) 2019/1597 z 3. mája 2019, ktorým sa dopĺňa smernica Európskeho parlamentu a Rady 2008/98/ES, pokiaľ ide o spoločnú metodiku a minimálne požiadavky na kvalitu jednotného merania úrovní potravinového odpadu (Text s významom pre EHP)

27.9.2019   
               
               
                  SK
               
               
                  Úradný vestník Európskej únie
               
               
                  L 248/77
               
            
         DELEGOVANÉ ROZHODNUTIE KOMISIE (EÚ) 2019/1597
         z 3. mája 2019,
         ktorým sa dopĺňa smernica Európskeho parlamentu a Rady 2008/98/ES, pokiaľ ide o spoločnú metodiku a minimálne požiadavky na kvalitu jednotného merania úrovní potravinového odpadu
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc (1), a najmä na jej článok 9 ods. 8,
         keďže:
         
                     (1)
                  
                  
                     V smernici 2008/98/ES sa členským štátom ukladá povinnosť zahrnúť predchádzanie vzniku potravinového odpadu do svojich programov predchádzania vzniku odpadu a monitorovať a posudzovať vykonávanie svojich opatrení na predchádzanie vzniku potravinového odpadu, a na tento účel merať úrovne potravinového odpadu na základe spoločnej metodiky. Túto spoločnú metodiku má stanoviť Komisia a takisto má určiť minimálne požiadavky na kvalitu jednotného merania úrovní potravinového odpadu na základe výsledkov práce platformy EÚ pre potravinové straty a plytvanie potravinami.
                  
               
                     (2)
                  
                  
                     Vymedzenie pojmu „potraviny“ v nariadení Európskeho parlamentu a Rady (ES) č. 178/2002 (2) zahŕňa potraviny ako celok, v celom potravinovom dodávateľskom reťazci od výroby po konzumáciu. Zahŕňa aj nejedlé časti, ktoré neboli pri výrobe oddelené od jedlých častí, napríklad kosti v mäse určenom na ľudskú spotrebu. Potraviny teda môžu obsahovať prvky pozostávajúce z častí potravín určených na konzumáciu a častí potravín neurčených na konzumáciu.
                  
               
                     (3)
                  
                  
                     Plytvanie potravinami sa nevzťahuje na straty vo fázach potravinového dodávateľského reťazca, v ktorých sa určité produkty ešte nestali potravinami podľa vymedzenia v článku 2 nariadenia (ES) č. 178/2002, ako sú napríklad jedlé rastliny pred zberom úrody. Ani v prípade vedľajších produktov z potravinárskej výroby, ktoré spĺňajú kritériá stanovené v článku 5 ods. 1 smernice 2008/98/ES nejde o plytvanie potravinami, pretože vedľajšie produkty nie sú odpad.
                  
               
                     (4)
                  
                  
                     Plytvaniu potravinami treba predchádzať a treba jeho mieru znižovať v celom potravinovom dodávateľskom reťazci. Typy potravinového odpadu a faktory podmieňujúce jeho vznik sa medzi jednotlivými fázami potravinového dodávateľského reťazca výrazne odlišujú, a preto by sa potravinový odpad mal merať v každej fáze osobitne.
                  
               
                     (5)
                  
                  
                     Priradenie potravinového odpadu jednotlivým fázam potravinového dodávateľského reťazca by sa malo vykonávať v súlade s bežnou štatistickou klasifikáciou ekonomických činností v Európskej únii stanovenou v nariadení Európskeho parlamentu a Rady (ES) č. 1893/2006 (3) ako „NACE Revision 2“. Bez náležitej klasifikácie NACE Rev. 2 by sa priradenie potravinového odpadu „domácnostiam“ malo vykonávať s odkazom na prílohu I časť 8 bod 1.2 nariadenia Európskeho parlamentu a Rady (ES) č. 2150/2002 (4).
                  
               
                     (6)
                  
                  
                     Hoci presná identifikácia potravinového odpadu na základe rozhodnutia Komisie 2000/532/ES (5), ktorým sa stanovuje európsky katalóg odpadov, nie je vždy možná, vnútroštátne orgány sa ním môžu riadiť pri meraní objemu potravinového odpadu.
                  
               
                     (7)
                  
                  
                     Poľnohospodársky materiál uvedený v článku 2 ods. 1 písm. f) smernice 2008/98/ES a živočíšne vedľajšie produkty uvedené v článku 2 ods. 2 písm. b) smernice 2008/98/ES sú vylúčené z rozsahu uvedenej smernice, a preto by sa nemali zahrnúť do merania potravinového odpadu.
                  
               
                     (8)
                  
                  
                     Na to, aby metodika bola v praxi použiteľná a aby záťaž spojená s monitorovaním bola primeraná a opodstatnená, by sa niektoré toky odpadu, pri ktorých sa obsah potravinového odpadu neočakáva alebo je zanedbateľný, nemali merať ako potravinový odpad.
                  
               
                     (9)
                  
                  
                     V záujme spresnenia meraní potravinového odpadu by sa z hmotnosti potravinového odpadu mali v maximálnej možnej miere vylúčiť nepotravinové materiály zmiešané s potravinovým odpadom (napr. pôda alebo obaly).
                  
               
                     (10)
                  
                  
                     Existuje niekoľko typov potravín, ktoré sa spravidla vylievajú ako odpadová voda alebo spolu s ňou, napríklad fľašovaná pitná a minerálna voda, nápoje a iné tekutiny. V súčasnosti neexistuje žiadna metóda merania tohto druhu odpadu, ktorá by zaručila potrebnú úroveň spoľahlivosti a porovnateľnosti nahlasovaných údajov. Preto by sa odpad z týchto potravín nemal merať. Členské štáty by však mali mať možnosť nahlasovať údaje o týchto typoch potravín dobrovoľne.
                  
               
                     (11)
                  
                  
                     Hoci látky určené na použitie ako kŕmne suroviny uvedené v článku 2 ods. 2 písm. e) smernice 2008/98/ES sú z rozsahu uvedenej smernice vylúčené, a nemali by sa teda merať ako potravinový odpad, údaje o potravinách pôvodne určených na ľudskú spotrebu a potom presmerované na použitie ako krmivo [vrátane bývalých potravín vymedzených v časti A bode 3 prílohy k nariadeniu Komisie (EÚ) č. 68/2013 (6)] sú dôležité na pochopenie materiálových tokov súvisiacich s potravinami a môžu byť užitočné pri plánovaní presne zameranej politiky predchádzania vzniku potravinového odpadu. Preto by členské štáty mali mať možnosť nahlasovať tieto údaje dobrovoľne a jednotným spôsobom.
                  
               
                     (12)
                  
                  
                     Členské štáty by v záujme presného určenia množstva potravinového odpadu, ktorý vznikne v každej fáze potravinového dodávateľského reťazca, mali vykonávať hĺbkové merania množstiev potravinového odpadu. Takéto hĺbkové merania by sa mali vykonávať pravidelne v každej fáze potravinového dodávateľského reťazca a minimálne raz za štyri roky.
                  
               
                     (13)
                  
                  
                     Podľa článku 37 ods. 3 smernice 2008/98/ES sú členské štáty povinné nahlasovať množstvá potravinového odpadu každoročne. S cieľom zabezpečiť proporcionalitu a znížiť administratívnu záťaž by sa členským štátom mala poskytnúť široká škála metód merania potravinového odpadu na účely uvedených ročných správ vrátane existujúcich analýz vzniku potravinového odpadu, nových špecializovaných štúdií o potravinovom odpade, ako aj údajov získaných zo štatistík o odpadoch alebo povinností nahlasovať údaje o odpade a iné sociálno-ekonomické údaje, alebo kombinácií uvedených možností. Etablované zdroje údajov, ako napríklad Európsky štatistický systém, by sa mali využívať v čo najväčšej možnej miere.
                  
               
                     (14)
                  
                  
                     V záujme zabezpečenia jednotného monitorovania materiálových tokov v potravinovom dodávateľskom reťazci v kontexte presne zameranej politiky predchádzania vzniku potravinového odpadu by sa malo zaručiť, aby členské štáty, ktoré sa rozhodnú merať potravinový odpad podrobnejšie alebo rozšíriť meranie aj na súvisiace materiálové toky, mohli tento zámer plniť jednotným spôsobom.
                  
               
                     (15)
                  
                  
                     Členské štáty by s cieľom umožniť overenie nahlásených údajov a zlepšenie metód merania a s cieľom zabezpečiť porovnateľnosť daných metód mali stanoviť dodatočné informácie súvisiace s metódami merania a kvalitou získaných údajov,
                  
               PRIJALA TOTO ROZHODNUTIE:
         
            Článok 1
            Rozsah merania potravinového odpadu
            
               1.   Množstvá potravinového odpadu sa merajú osobitne v týchto fázach potravinového dodávateľského reťazca:
               
                           a)
                        
                        
                           prvovýroba;
                        
                     
                           b)
                        
                        
                           spracovanie a výroba;
                        
                     
                           c)
                        
                        
                           maloobchodná úroveň a iná distribúcia potravín;
                        
                     
                           d)
                        
                        
                           reštauračné a stravovacie služby;
                        
                     
                           e)
                        
                        
                           domácnosti.
                        
                     
            
               2.   Potravinový odpad sa priradí každej z fáz potravinového dodávateľského reťazca uvedených v odseku 1 v súlade s prílohou I.
            
            
               3.   Meranie sa vzťahuje na potravinový odpad klasifikovaný podľa kódov odpadu uvedených v prílohe II alebo akýchkoľvek kódov odpadu, ktoré obsahujú potravinový odpad.
            
            
               4.   Meranie potravinového odpadu sa nevzťahuje na tieto položky:
               
                           a)
                        
                        
                           poľnohospodársky materiál uvedený v článku 2 ods. 1 písm. f) smernice 2008/98/ES;
                        
                     
                           b)
                        
                        
                           živočíšne vedľajšie produkty uvedené v článku 2 ods. 2 písm. b) smernice 2008/98/ES;
                        
                     
                           c)
                        
                        
                           zvyšky potravinového odpadu zozbierané v odpadových obaloch klasifikovaných podľa kódu odpadu „15 01 Obaly (vrátane odpadových obalov z triedeného zberu komunálneho odpadu)“ v európskom katalógu odpadov stanovenom v rozhodnutí 2000/532/ES;
                        
                     
                           d)
                        
                        
                           zvyšky potravinového odpadu zozbierané v odpade klasifikovanom podľa kódu odpadu „20 03 03 – odpady z čistenia ulíc“ v európskom katalógu odpadov stanovenom v rozhodnutí 2000/532/ES;
                        
                     
                           e)
                        
                        
                           nepotravinové materiály zmiešané pri zbere s potravinovým odpadom, do možnej miery.
                        
                     
            
               5.   Meranie potravinového odpadu sa nevzťahuje na tieto položky, bez toho, aby tým bolo dotknuté dobrovoľné meranie uvedené v článku 3:
               
                           a)
                        
                        
                           potravinový odpad vyliaty ako odpadová voda alebo spolu s ňou;
                        
                     
                           b)
                        
                        
                           látky určené na použitie ako kŕmne suroviny uvedené v článku 2 ods. 2 písm. e) smernice 2008/98/ES.
                        
                     
         
         
            Článok 2
            Metodika merania potravinového odpadu
            
               1.   Členské štáty každoročne merajú množstvo potravinového odpadu vzniknutého za celý kalendárny rok.
            
            
               2.   Členské štáty merajú množstvo potravinového odpadu v danej fáze potravinového dodávateľského reťazca pomocou metodiky stanovenej v prílohe III minimálne raz za štyri roky.
            
            
               3.   Ak sa nevyužíva metodika stanovená v prílohe III, členské štáty merajú množstvo potravinového odpadu vo fáze potravinového dodávateľského reťazca pomocou metodiky stanovenej v prílohe IV.
            
            
               4.   Za prvé sledované obdobie, ako sa uvádza v článku 37 ods. 3 treťom pododseku smernice 2008/98/ES, členské štáty merajú množstvo potravinového odpadu vo všetkých fázach potravinového dodávateľského reťazca pomocou metodiky stanovenej v prílohe III. Vzhľadom na dané obdobie môžu využiť údaje už získané pomocou existujúcich úprav na rok 2017 alebo neskôr.
            
            
               5.   Množstvá potravinového odpadu sa merajú v metrických tonách čerstvej masy.
            
         
         
            Článok 3
            Dobrovoľné meranie
            Členské štáty môžu merať a Komisii poskytovať ďalšie údaje týkajúce sa úrovní potravinového odpadu, ako aj údaje týkajúce sa predchádzania vzniku potravinového odpadu. Tieto údaje môžu zahŕňať:
            
                        a)
                     
                     
                        množstvá potravinového odpadu, ktorý sa považuje za odpad zložený z častí potravín určených na ľudskú konzumáciu;
                     
                  
                        b)
                     
                     
                        množstvá potravinového odpadu vyliateho ako odpadová voda alebo spolu s ňou;
                     
                  
                        c)
                     
                     
                        množstvá potravín, ktoré sa prerozdelili na ľudskú spotrebu podľa článku 9 ods. 1 písm. h) smernice 2008/98/ES;
                     
                  
                        d)
                     
                     
                        množstvá potravín, ktoré už nie sú určené na ľudskú spotrebu, ale sú uvedené na trh na účely transformácie na krmivo prevádzkovateľom krmivárskeho podniku vymedzeným v článku 3 ods. 6 nariadenia (ES) č. 178/2002;
                     
                  
                        e)
                     
                     
                        bývalé potraviny vymedzené v časti A bode 3 prílohy k nariadeniu (EÚ) č. 68/2013.
                     
                  
         
            Článok 4
            Minimálne požiadavky na kvalitu
            
               1.   Členské štáty vykonávajú primerané opatrenia na zabezpečenie spoľahlivosti a správnosti meraní potravinového odpadu. Predovšetkým zabezpečia, aby:
               
                           a)
                        
                        
                           merania vykonávané podľa metodiky stanovenej v prílohe III boli založené na reprezentatívnej vzorke populácie, na ktorú sa výsledky uplatňujú, a primerane odrážali odchýlky v údajoch množstiev potravinového odpadu, ktoré sa majú merať;
                        
                     
                           b)
                        
                        
                           merania vykonávané podľa metodiky stanovenej v prílohe IV boli založené na najlepších dostupných informáciách.
                        
                     
            
               2.   Členské štáty Komisii poskytujú informácie o metódach používaných na meranie potravinového odpadu v každej fáze potravinového dodávateľského reťazca a o všetkých podstatných úpravách používaných metód v porovnaní s metódami použitými pri predchádzajúcich meraniach.
            
         
         
            Článok 5
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 3. mája 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 312, 22.11.2008, s. 3.
         
            (2)  Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).
         
            (3)  Nariadenie Európskeho Parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30.12.2006, s. 1).
         
            (4)  Nariadenie Európskeho parlamentu a Rady (ES) č. 2150/2002 z 25. novembra 2002 o štatistike o odpadoch (Ú. v. ES L 332, 9.12.2002, s. 1).
         
            (5)  Rozhodnutie Komisie 2000/532/ES z 3. mája 2000 nahradzujúce rozhodnutie 94/3/ES, ktorým sa vydáva zoznam odpadov podľa článku 1 písm. a) smernice Rady 75/442/EHS o odpadoch a rozhodnutie Rady 94/904/ES, ktorým sa vydáva zoznam nebezpečných odpadov podľa článku 1 ods. 4 smernice Rady 91/689/EHS o nebezpečných odpadoch (Ú. v. ES L 226, 6.9.2000, s. 3).
         
            (6)  Nariadenie Komisie (EÚ) č. 68/2013 zo 16. januára 2013 o Katalógu kŕmnych surovín (Ú. v. EÚ L29, 30.1.2013, s. 1).
      
      
         
            PRÍLOHA I
            
               Priradenie potravinového odpadu jednotlivým fázam potravinového dodávateľského reťazca
            
            
                         
                     
                     
                         
                     
                     
                        Činnosť, pri ktorej vzniká odpad
                     
                  
                        Fázy potravinového dodávateľského reťazca
                     
                     
                        Relevantná položka v štatistike o odpadoch (1), ktorá zahŕňa danú fázu potravinového dodávateľského reťazca
                     
                     
                        Relevantný kód NACE Rev. 2
                     
                     
                        Opis
                     
                  
                        Prvovýroba
                     
                     
                        súčasť položky 1
                     
                     
                        sekcia A
                     
                     
                        poľnohospodárstvo, lesníctvo a rybolov
                     
                  
                         
                     
                     
                        divízia 01
                     
                     
                        
                           pestovanie plodín a chov zvierat, poľovníctvo a služby s tým súvisiace
                        
                     
                  
                         
                     
                     
                        divízia 03
                     
                     
                        
                           rybolov a akvakultúra
                        
                     
                  
                        Spracovanie a výroba
                     
                     
                        súčasť položky 3
                     
                     
                        sekcia C
                     
                     
                        výroba
                     
                  
                         
                     
                     
                        divízia 10
                     
                     
                        
                           výroba potravín
                        
                     
                  
                         
                     
                     
                        divízia 11
                     
                     
                        
                           výroba nápojov
                        
                     
                  
                        Maloobchodná a iná distribúcia potravín
                     
                     
                        súčasť položky 17
                     
                     
                        sekcia G
                     
                     
                        veľkoobchod a maloobchod, oprava dopravných prostriedkov a motocyklov
                     
                  
                         
                     
                     
                        divízia 46
                     
                     
                        
                           veľkoobchod okrem motorových vozidiel a motocyklov
                        
                     
                  
                         
                     
                     
                        divízia 47
                     
                     
                        
                           maloobchod okrem motorových vozidiel a motocyklov
                        
                     
                  
                        Reštauračné a stravovacie služby
                     
                     
                        súčasť položky 17
                     
                     
                        sekcia I
                     
                     
                        ubytovacie a stravovacie služby
                     
                  
                         
                     
                     
                        divízia 55
                     
                     
                        
                           ubytovanie
                        
                     
                  
                         
                     
                     
                        divízia 56
                     
                     
                        
                           činnosti reštaurácií a pohostinstiev
                        
                     
                  
                        sekcie N, O, P, Q, R, S
                     
                     
                         
                     
                  
                         
                     
                     
                        divízie, do ktorých spadajú činnosti, pri ktorých sa poskytujú stravovacie služby (napríklad stravovacie služby pre zamestnancov, zdravotná starostlivosť, vzdelávanie, stravovacie služby na cestách)
                     
                     
                         
                     
                  
                        Domácnosti
                     
                     
                        položka 19
                     
                     
                        „domácnosti“ ako sa uvádzajú v časti 8 bode 1.2 prílohy I k nariadeniu (ES) č. 2150/2002 o štatistike o odpadoch
                     
                     
                        odpad vznikajúci v domácnostiach
                     
                  
               (1)  Časť 8 bod 1 prílohy I k nariadeniu (ES) č. 2150/2002.
         
      
      
         
            PRÍLOHA II
            
               Kódy odpadu zahrnuté v európskom katalógu odpadov pre typy odpadu, ktoré spravidla obsahujú potravinový odpad
            
            
                         
                     
                     
                        Prvovýroba
                        
                                    02 01 02 
                                 
                                 
                                    odpadové živočíšne tkanivá
                                 
                              
                                    02 01 03 
                                 
                                 
                                    odpadové rastlinné pletivá
                                 
                              
                  
                         
                     
                     
                        Spracovanie a výroba
                        
                                    02 02 
                                 
                                 
                                    odpady z prípravy a spracovania mäsa, rýb a iných potravín živočíšneho pôvodu
                                 
                              
                                    02 03 
                                 
                                 
                                    odpady z úpravy a spracovania ovocia, zeleniny, obilnín, jedlých olejov, kakaa, kávy, čaju a tabaku; odpad z konzervárenského priemyslu; odpad z výroby kvasníc a kvasnicového extraktu, prípravy melasy a fermentácie
                                 
                              
                                    02 04 
                                 
                                 
                                    odpady zo spracovania cukru
                                 
                              
                                    02 05 
                                 
                                 
                                    odpady z mliekarenského priemyslu
                                 
                              
                                    02 06 
                                 
                                 
                                    odpady z pekárenského a cukrárenského priemyslu
                                 
                              
                                    02 07 
                                 
                                 
                                    odpad z výroby alkoholických a nealkoholických nápojov (okrem kávy, čaju a kakaa)
                                 
                              
                  
                         
                     
                     
                        Maloobchodná a iná distribúcia potravín
                        
                                    20 01 08 
                                 
                                 
                                    biologicky rozložiteľný kuchynský a reštauračný odpad
                                 
                              
                                    20 01 25 
                                 
                                 
                                    jedlé oleje a tuky
                                 
                              
                                    20 03 01 
                                 
                                 
                                    zmesový komunálny odpad
                                 
                              
                                    20 03 02 
                                 
                                 
                                    odpad z trhovísk
                                 
                              
                                    16 03 06 
                                 
                                 
                                    organické odpady iné ako uvedené v 16 03 05 
                                 
                              
                  
                         
                     
                     
                        Reštauračné a stravovacie služby
                        
                                    20 01 08 
                                 
                                 
                                    biologicky rozložiteľný kuchynský a reštauračný odpad
                                 
                              
                                    20 01 25 
                                 
                                 
                                    jedlé oleje a tuky
                                 
                              
                                    20 03 01 
                                 
                                 
                                    zmesový komunálny odpad
                                 
                              
                  
                         
                     
                     
                        Domácnosti
                        
                                    20 01 08 
                                 
                                 
                                    biologicky rozložiteľný kuchynský a reštauračný odpad
                                 
                              
                                    20 01 25 
                                 
                                 
                                    jedlé oleje a tuky
                                 
                              
                                    20 03 01 
                                 
                                 
                                    zmesový komunálny odpad
                                 
                              
                  
      
      
         
            PRÍLOHA III
            
               Metodika hĺbkového merania potravinového odpadu
            
            Množstvo potravinového odpadu vo fáze potravinového dodávateľského reťazca sa zisťuje meraním potravinového odpadu vzniknutého vzorke prevádzkovateľov potravinárskeho podniku alebo domácností v súlade s ktoroukoľvek metódou uvedenou v tejto časti alebo ich kombináciou alebo akoukoľvek inou metódou rovnocennou z hľadiska relevantnosti, reprezentatívnosti a spoľahlivosti.
            
                        Fáza potravinového dodávateľského reťazca
                     
                     
                        Metódy merania
                     
                  
                        Prvovýroba
                     
                     
                        
                                    —
                                 
                                 
                                    priame meranie
                                 
                              
                     
                        
                                    —
                                 
                                 
                                    materiálová bilancia
                                 
                              
                     
                         
                     
                     
                        
                                    —
                                 
                                 
                                    dotazníky a rozhovory
                                 
                              
                                    —
                                 
                                 
                                    koeficienty a výrobné štatistiky
                                 
                              
                                    —
                                 
                                 
                                    analýza zloženia odpadu
                                 
                              
                  
                        Spracovanie a výroba
                     
                  
                        Maloobchodná a iná distribúcia potravín
                     
                     
                        
                                    —
                                 
                                 
                                    analýza zloženia odpadu
                                 
                              
                     
                        
                                    —
                                 
                                 
                                    počítanie/skenovanie
                                 
                              
                     
                         
                     
                  
                        Reštauračné a stravovacie služby
                     
                     
                         
                     
                     
                        
                                    —
                                 
                                 
                                    záznamy
                                 
                              
                  
                        Domácnosti
                     
                     
                         
                     
                  
               Opis metód
            
            
               Metódy založené na priamom prístupe k potravinovému odpadu/priamom meraní
            
            Tieto metódy používajú subjekty s priamym (fyzickým) prístupom k potravinovému odpadu na meranie množstva potravinového odpadu alebo na určenie odhadu:
            
                        —
                     
                     
                        
                           Priame meranie (určenie hmotnosti alebo posúdenie objemu)
                        
                        Použitie meracieho zariadenia na určenie hmotnosti vzoriek potravinového odpadu alebo zložiek celkového odpadu, priamo alebo na základe objemu. Zahŕňa meranie potravinového odpadu z triedeného zberu.
                     
                  
                        —
                     
                     
                        
                           Skenovanie/počítanie
                        
                        Posúdenie počtu objektov, ktoré tvoria potravinový odpad a použitie výsledku na určenie hmotnosti.
                     
                  
                        —
                     
                     
                        
                           Analýza zloženia odpadu
                        
                        Fyzické oddelenie potravinového odpadu od iných zložiek s cieľom určiť hmotnosť vytriedených zložiek.
                     
                  
                        —
                     
                     
                        
                           Záznamy
                        
                        Jednotlivec alebo skupina pravidelne vedú záznamy alebo denník s údajmi o potravinovom odpade.
                     
                  
               Iné metódy
            
            Tieto metódy sa používajú v prípadoch bez priameho (fyzického) prístupu k potravinovému odpadu alebo prípadoch, keď priame meranie nie je prakticky uskutočniteľné:
            
                        —
                     
                     
                        
                           Materiálová bilancia
                        
                        Výpočet množstva potravinového odpadu na základe množstva vstupov potravín do meraného systému a ich výstupov z neho, a spracovania a konzumáciu potravín v systéme.
                     
                  
                        —
                     
                     
                        
                           Koeficienty
                        
                        Použitie stanovených koeficientov alebo percentuálneho podielu potravinového odpadu reprezentatívnych pre podsektor potravinárskeho priemyslu alebo jednotlivých prevádzkovateľov. Takéto koeficienty alebo percentuálne podiely sa stanovujú pomocou odberu vzoriek, údajov od prevádzkovateľov potravinárskych podnikov alebo inými metódami.
                     
                  
      
      
         
            PRÍLOHA IV
            
               Metodika merania množstva potravinového odpadu, ak sa nepoužíva hĺbkové meranie potravinového odpadu v súlade s metodikou stanovenou v prílohe III
            
            Ak sa nepoužíva hĺbkové meranie uvedené v článku 2, množstvo potravinového odpadu vzniknuté v určitej fáze potravinového dodávateľského reťazca sa meria ktoroukoľvek z týchto metód alebo ich kombináciou:
            
                        a)
                     
                     
                        Výpočet množstva potravinového odpadu na základe najaktuálnejších dostupných údajov o podiele potravinového odpadu v určitej fáze potravinového dodávateľského reťazca (stanovenom v súlade s prílohou III) a celkového vzniku odpadu v predmetnej fáze. Celkový vznik odpadu v určitej fáze potravinového dodávateľského reťazca sa určuje na základe údajov nahlásených v súlade s požiadavkami nariadenia (ES) č. 2150/2002 za každú z fáz potravinového dodávateľského reťazca uvedených v prílohe I. Ak takéto údaje nie sú k dispozícii za určitý rok, použijú sa údaje za predchádzajúci rok.
                     
                  
                        b)
                     
                     
                        Výpočet množstva potravinového odpadu na základe sociálno-ekonomických údajov relevantných pre jednotlivé fázy potravinového dodávateľského reťazca. Výpočet množstva potravinového odpadu na základe najaktuálnejších údajov o množstvách potravinového odpadu vzniknutého v určitej fáze potravinového dodávateľského reťazca a nárastu alebo poklesu jedného z nasledujúcich sociálno-ekonomických ukazovateľov v období od roka posledného merania predmetných údajov do aktuálneho sledovaného obdobia:
                        
                                    Fáza potravinového dodávateľského reťazca
                                 
                                 
                                    Ukazovateľ
                                 
                              
                                    Prvovýroba
                                 
                                 
                                    
                                                —
                                             
                                             
                                                potravinárska výroba v poľnohospodárstve, rybárstve a poľovníctve
                                             
                                          
                              
                                    Spracovanie a výroba
                                 
                                 
                                    
                                                —
                                             
                                             
                                                výroba spracovaných potravín – na základe údajov PRODCOM (1).
                                             
                                          
                              
                                    Maloobchodná a iná distribúcia potravín
                                 
                                 
                                    
                                                —
                                             
                                             
                                                obrat pri potravinárskych výrobkoch
                                             
                                          
                                                —
                                             
                                             
                                                počet obyvateľov
                                             
                                          
                              
                                    Reštauračné a stravovacie služby
                                 
                                 
                                    
                                                —
                                             
                                             
                                                obrat
                                             
                                          
                                                —
                                             
                                             
                                                zamestnanosť (v ekvivalente plného pracovného času)
                                             
                                          
                              
                                    Domácnosti
                                 
                                 
                                    
                                                —
                                             
                                             
                                                počet obyvateľov
                                             
                                          
                                                —
                                             
                                             
                                                disponibilný príjem domácnosti (2)
                                                
                                             
                                          
                              Členské štáty môžu použiť iné ukazovatele, ak lepšie korelujú s vznikom potravinového odpadu v určitej fáze potravinového dodávateľského reťazca.
                     
                  
               (1)  Nariadenie Komisie (ES) č. 912/2004 z 29. apríla 2004, ktorým sa vykonáva nariadenie Rady (EHS) č. 3924/91 o zavedení štatistických zisťovaní týkajúcich sa priemyselnej výroby Spoločenstva (Ú. v. EÚ L 163, 30.4.2004, s. 71).
            
               (2)  Podľa správy Eurostatu.